Briggsi plaan

Briggsi plaan (Rancangan Briggs) oli sõjaline plaan, mille töötas välja Briti kindral Harold Briggs vahetult pärast tema ametisse nimetamist 1950. aastal Malaia kriisi (1948–1960) operatsioonide direktoriks. Plaani eesmärk oli hävitada Malaia Rahvavabastusarmee, lõigates nad ära maapiirkondade elanikkonna toetusest. Selle saavutamiseks viidi läbi ulatuslik Malaia talupoegade küüditamise programm, mille raames sunniti umbes 500 000 inimest (umbes 10% Briti Malaia elanikkonnast) sunniviisiliselt oma maalt välja ja koonduslaagritesse, mida nimetati "uuteks küladeks".

Malaia kriisi ajal eksisteeris üle 400 sellise asula. Lisaks küüditati 1949. aastal Hiina Rahvavabariiki 10 000 kommunismi toetamises kahtlustatavat Malaisia hiinlast. Lisaks Malaisia hiinlastele kuulusid ümberasustamisele ka Orang Asali põlisrahvas. Küüditamine koos ratsioneerimise, põllumaade hävitamise ja kommunistide isoleerimisega viis Malaia Rahvavabastusarmee nõrgenemiseni ning Malaia kriisi lõpemiseni.

Ajalugu
Briti võim Briti Malaia maapiirkondades pärast Jaapani impeeriumi alistumist Teise maailmasõja lõpus oli tuntavalt nõrgem kui enne sõda. Britid pidasid eriti problemaatiliseks umbes 500 000 Hiina päritolu põllupidajat, kellel üldiselt puudus seaduslik omandiõigus oma maale ning kes olid suures osas koloniaalvalitsuse kontrolli alt väljas. Paljud Malaisia hiinlased olid asunud elama isoleeritud kogukondades, et vältida okupeerivate jaapanlaste tapatalguid.

Need kogukonnad moodustasid Malaia Kommunistliku Partei ja Malaia Rahvavabastusarmee selgroo, varustades kommunistlikke vastupanuvõitlejaid Min Yueni võrgustiku kaudu. Paljud maapiirkondade elanike sümpaatsus kommunistide suhtes tulenes nende rollist Jaapani-vastase vastupanuliikumise juhtimisel Teise maailmasõja ajal. Teise maailmasõjale järgnenud majanduslikult rasketel aegadel suurenes toetus maaelanike seas veelgi.

Küüditades maaelanikkonna "uutesse küladesse" isoleerisid Briti võimud džunglis peituva vastupanuliikumise toidust, informatsioonist ning värbamisbaasist. Uusi asulaid valvas ööpäevaringselt politsei ning paljud neist olid osaliselt kindlustatud okastraadi ja valvetornidega. Plaani tulemusel loodi 450 asulat ja küüditati 470 509 inimest, kellest 400 000 olid etniliselt hiinlased. Laagrites viibivate hiinlaste eluoluga tegeles 1949. aastal loodud Malaia Hiinlaste Assotsiatsioon.

pisi|Küüditatud Malaia hiinlased "Uues Külas"
Britid püüdsid võita mõnede ümberasustatud tsiviilisikute toetust, pakkudes neile haridust ja tervishoiuteenuseid. Mõned uued külad olid varustatud mugavustega, nagu elekter ja kanalisatsioon, ning neil oli aed ja relvastatud valvurid, et takistada tsiviilisikute põgenemist. Loodeti, et pakkudes kogukondadele, mis koosnesid peamiselt etnilistest hiinlastest, selliseid võimalusi, muudetakse nad Briti võimu toetajateks. Kriitikud väidavad aga, et uute külade homogeenne olemus töötas selle eesmärgi vastu, põhjustades etnilist polariseerumist, eriti poliitikas, kuna valimisringkonnad jaotati nüüd rohkem rassi järgi.

Varem olid Hiina maatöölised ja talupojad geograafiliselt hajutatud, kuid Briggsi plaan koondas maapiirkondade hiinlased üle kogu riigi uutesse küladesse. Nii hiinlaste kui ka malailaste seas oli programmi suhtes märkimisväärne pahameel. Malaisia hiinlasi karistati mõnikord kollektiivselt, neile rakendati ennetavat kinnipidamist ja kohest küüditamist, mille eesmärk oli kommunistlike toetajate välja rookimine, ning malailased olid nördinud uute külade jaoks loodud infrastruktuuri pärast, kuna nende endi asulad olid jäänud välja arendamataOngkili, pp. 85–88.. Üks kollektiivse karistamise näide pärineb Tanjung Malimist, kus britid kehtestasid tsiviilelanikkonnale riisiratsioonid, et takistada neil kommunistlikke vastupanuvõitlejaid toetamast. Kui see ei toiminud, vähendas Malaia kuberner Gerald Templer piirkonnas tsiviilelanike riisinorme poole võrra ja kehtestas 22-tunnise komandanditunni.

Hinnanguliselt elab tänapäeval Malaka poolsaare 450 "uues külas" umbes 1,2 miljonit inimest. Ligikaudu 85% nende asulate elanikkonnast on etniliselt hiinlased.

Vaata ka
 Malaia Kommunistlik Partei
 Malaia kriis
 Malaia Rahvavabastusarmee

Viited

Kategooria:Malaisia ajalugu
Kategooria:Küüditamine